Hollywood: Kyk wie het babakoors; Britney al weer in die sopMaroela Media bied jou ‘n opsomming van die jongste internasionale vermaaknuus. Britney weer in die sop Britney Spears. (Foto: Facebook) Dit lyk asof die popster Britney Spears deesdae net nie uit die nuus kan bly nie. Die 39-jarige sangeres, wie se pa, Jamie, verlede week ingestem het om weg te stap ná ŉ 13 jaar lange voogdyskap oor sy dogter se sake, word nou van aanranding beskuldig deur een van haar huispersoneellede. Die werknemer beweer die voorval het Maandag by Spears se huis in Kalifornië plaasgevind. Spears se prokureur het die aantygings ontken en gesê die voorval word “opgeblaas”. Aanranding is ŉ strafregtelike oortreding in Kalifornië. Spears het glo die werknemer se selfoon tydens die voorval uit haar hand geklap. In ŉ verklaring wat aan die BBC uitgereik is, het Mathew S Rosengart, Spears se prokureur, gesê dit is “niks meer as ŉ hoorsê-storie, met geen handgemeenheid en duidelik geen beserings nie”. “Enigiemand kan ŉ aantyging maak, maar hierdie bewering behoort dadelik in die kiem gesmoor te word. Die sheriff se kantoor het erken dat die voorval ŉ ‘geringe oortreding’ was en het bevestig dat daar geen beserings was nie.” Babakoors Scarlett Johannson en Colin Jost. (Foto: Film Magic/Facebook) Die Black Widow-aktrise Scarlett Johansson en haar man, Colin Jost, het vroeër vandeesweek bekend gemaak dat hulle ŉ babaseuntjie ryker geword het. Die seuntjie heet Cosmo en is Jost (39) se eersteling. Dit is Johansson (36) se tweede kind – sy het ŉ sesjarige dogter, Rose Dorothy, uit haar huwelik met Romain Dauriac. Johannson en Jost is in Oktober verlede jaar getroud. Jost het Donderdag op Instagram geskryf: “Oukei, oukei, ons het ŉ baba gehad. Sy naam is Cosmo. Ons is baie lief vir hom.” Johannson, wat as ŉ Russiese spioen te sien is in Black Widow, dagvaar nou vir Disney vir kontrakbreuk nadat die fliek tegelykertyd op stromingsdienste en in fliekteaters uitgereik is. Rosie Huntington-Whiteley en Jason Statham verlede jaar op die Oscars se Vanity Fair-partytjie. (Foto: Frazer Harrison/Getty Images/AFP) Jason Statham, die akteur bekend vir sy rolle in aksieflieks soos The Fast and the Furious en The Bank Job, en sy verloofde, die supermodel Rosie Huntington-Whiteley, het Donderdag op Instagram aangekondig hulle verwag nog ŉ pienkvoet. Die egpaar het in 2017 hulle eersteling, Jack, verwelkom. Huntington-Whiteley (34) het Donderdag ŉ foto op Instagram geplaas waar sy met ŉ bababoepie spog. “Ta-da, #round2,” het sy by die foto geskryf. Statham (54) en Huntington-Whiteley het mekaar in 2009 ontmoet en het in 2016 hulle verlowing op die tapyt by die Golden Globe-geleentheid bevestig. Op die kassie Die lokprent vir Disney+ se lankverwagte Star Wars: Visions– anime-antologiereeks is Dinsdag uitgereik. Die reeks sal nuwe Star Wars-stories vertel deur die tradisionele styl van Japannese anime. Die Engelse oorklanking-rolverdeling is ook aangekondig en sluit in Joseph Gordon-Levitt, Bobby Moynihan, Temeura Morrison, Shelby Young en Karen Fukuhara. Visions se stories sal deur sewe verskillende Japannese anime-ateljees vertel word, volgens Disney. “Dit is die stories vir ŉ sterrestelsel wat so ŉ inspirasie is vir talle visioenêre storievertellers,” sê James Waugh, uitvoerende vervaardiger van Visions. Die Amerikaanse aktrise Emma Stone het intussen bevestig dat sy deel sal wees van Cruella 2, die opvolg van die Disney-fliek wat vroeër vanjaar loketopslae gemaak het. Die uitreikingsdatum vir die fliek is nog nie bekend gemaak nie. Bronne: BBC, Just Jared.com, People.com